Diari Oficial de la Generalitat Valenciana


Sumari del DOGV 7012, del 26-04-2013 (2013/3989)

RESOLUCIÓ de 19 d'abril de 2013, de la Conselleria de Governació i Justícia, sobre delegació de l'exercici de determinades competències en matèria de fundacions en la Secretaria Autonòmica de Justícia.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7012

Data del DOGV
:   26-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/3989


Data del document
:   19-04-2013

Organisme emissor
:   Conselleria de Governació i Justícia

Tipus de document
:   Resolució

Anàlisi jurídica

 Descriptors 

:   * Conselleria de Governació i Justícia

RESOLUCIÓ de 19 d'abril de 2013, de la Conselleria de Governació i Justícia, sobre delegació de l'exercici de determinades competències en matèria de fundacions en la Secretaria Autonòmica de Justícia. [2013/3989]  
El Decret 19/2012, de 7 de desembre, del president de la Generalitat, determina les conselleries en què s'organitza l'Administració de la Generalitat, i assigna a la Conselleria de Governació i Justícia, d'acord amb el seu article 10, entre altres, les competències en matèria de fundacions.  
A continuació, el Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, arreplega en el seu títol IX l'estructura de la Conselleria de Governació i Justícia, incloent-hi la Secretaria Autonòmica de Justícia i la Direcció General de Justícia.  
Finalment, el Decret 194/2012, de 21 de desembre, del Consell, aprova el Reglament Orgànic i Funcional de la Conselleria de Governació i Justícia.  
D'altra banda, l'article 2 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, disposa que:  
«1. El Protectorat de les Fundacions de la Generalitat s'exercix per la conselleria competent en matèria de fundacions. 2. La titularitat del Protectorat correspon al conseller o la consellera, sense perjuí de la possibilitat de la seua delegació o desconcentració».  
A fi de dotar de major agilitat a la gestió d'estos assumptes, la competència dels quals té assignada el conseller de Governació i Justícia, i d'acord amb el principi d'eficàcia que regix l'actuació de les administracions públiques, es considera oportú delegar determinades atribucions en la Secretaria Autonòmica de Justícia.  
Per això, de conformitat amb el que establixen els articles 13 i 14 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú, i fent ús de les facultats que em conferixen els articles 35 i 63.1 de la Llei 5/1983, de 30 de desembre, del Consell, resolc:  
Primer. Facultats delegades en la Secretaria Autonòmica de Justícia  
1. Es delega en la persona titular de la Secretaria Autonòmica de Justícia l'exercici de les competències que corresponen al Protectorat de Fundacions de la Generalitat, en virtut de l'article 29 de la Llei 8/1998, de 9 de desembre, de Fundacions de la Comunitat Valenciana, a excepció de les relatives a l'exercici d'accions judicials, quan estes siguen procedents en relació amb els articles 18 i 25 de l'esmentat text legal, i en particular les següents:  
a) Vetlar pel compliment adequat de les activitats que realitzen els promotors, així com garantir l'efectiva afectació dels béns i drets recaptats a fins d'interés general.  
b) Assessorar els patrons de les fundacions en procés d'inscripció per a aconseguir esta i vetlar per l'adequació i suficiència de la dotació; promoure que les fundacions ja constituïdes en escriptura pública siguen procedents a la seua inscripció en el Registre de Fundacions de la Comunitat Valenciana, i, en els termes que preveu l'article 13.2 de la Llei 50/2002, de 26 de desembre, de Fundacions, designar nous patrons de les fundacions en període de constitució quan els patrons inicialment designats no hagueren promogut la seua inscripció registral.  
  
c) Acordar i executar les mesures provisionals legalment establides en relació amb el patronat, i vetlar pel compliment de les obligacions que incumbixen als patrons.  
d) Vetlar pel compliment efectiu dels fins fundacionals d'acord amb la voluntat del fundador i tenint en compte la consecució de l'interés general.  
e) Vetlar per la integritat, suficiència i rendibilitat del patrimoni fundacional i verificar si els recursos econòmics de la fundació han sigut aplicats als fins fundacionals.  
f) Garantir la legalitat de les modificacions d'estatuts, fusions i extincions de les fundacions, i controlar el procés de liquidació.  
  
g) Assessorar les fundacions ja inscrites sobre el seu règim jurídic i econòmic, i també sobre les qüestions que es referisquen a les activitats exercides per aquelles en el compliment dels seus fins, prestant-los a este efecte el suport necessari; donar publicitat a l'existència i activitats de les fundacions.  
h) Totes les altres funcions que s'establisquen en les lleis.  
2. No obstant el que establix l'apartat anterior, si concorre en la persona titular de la Secretaria Autonòmica de Justícia motiu d'abstenció, l'exercici de les mencionades competències es delega en la persona titular de la Direcció General de Prevenció, Extinció d'Incendis i Emergències.  
  
Segon. Facultats d'avocació i revocació  
La delegació de l'exercici de competències que es disposa en esta resolució no serà obstacle perquè el conseller de Governació i Justícia puga avocar el coneixement i resolució de tots els assumptes que considere oportuns, i podrà així mateix, revocar la delegació en qualsevol moment, de conformitat amb el que establix l'article 63.5 de l'esmentada Llei 5/1983, de 30 de desembre, del Consell, i en l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Tercer. Fi de la via administrativa  
Les resolucions que es dicten en virtut de la delegació conferida per esta resolució esgotaran la via administrativa, de conformitat amb el que establix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quart. Constància de la delegació en la resolució adoptada  
Les resolucions administratives que s'adopten per delegació indicaran expressament esta circumstància i es consideraran dictades per l'òrgan delegatori, segons establix l'article 63.6 de l'esmentada Llei 5/1983, de 30 de desembre, i l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quint. Derogació de la delegació anterior  
Queda sense efecte la Resolució de 15 d'octubre de 2011 (DOCV 6656, de 22.11.2011), de la Conselleria de Justícia i Benestar Social, sobre delegació de competències en la Secretaria Autonòmica de Justícia.  
  
Sext. Efectes d'esta resolució  
Esta resolució de delegació produirà efectes a partir de l'endemà de la seua publicació en el Diari Oficial de la Comunitat Valenciana.  
  
  
València, 19 d'abril de 2013.- El conseller de Governació i Justícia: Serafín Castellano Gómez.